ভারতকে রক্ত বইয়ে দেওয়ার হুমকি পাকিস্তানের রাষ্ট্রপতির পুত্রের

ওয়েবডেস্ক: ভাঙব তবু মচকাব না। ভারতের ভয়ে থরহরিকম্প। তবু তিড়িং বিড়িং করে লাফানোর চেষ্টা করছে পাকিস্তান (Pakistan)। জম্মু ও কাশ্মীরের পহেলগাঁওয়ে পাক মদতপুষ্ট জঙ্গিরা হামলা চালিয়েছে। ভারতের প্রধানমন্ত্রী নরেন্দ্র মোদি (Narendra Modi) জানিয়ে দিয়েছেন, দোষীদের কল্পনার বাইরে গিয়ে শাস্তি দেওয়া হবে। চাপে পড়ে পাকিস্তানের প্রধানমন্ত্রী শেহবাজ শরিফ বলছেন, আন্তর্জাতিকস্তরে নিরপেক্ষ তদন্ত হোক। কখনও ঘুরপথে ইরানকে দিয়ে মধ্যস্থতা করানোর চেষ্টা হচ্ছে। পাক সাংবাদিক আমেরিকাকে (US) মধ্যস্থতা করতে বলছে প্রকাশ্যেই। তারই মধ্যে সীমান্তে গোলাগুলিও চালাচ্ছে পাক বাহিনী। এবার পাকিস্তানের প্রাক্তন প্রধানমন্ত্রী বেনজির ভুট্টোর পুত্র বিলাবল ভুট্টো জারদারি (Bilawal Bhutto Zardari) ভারতকে রক্ত বইয়ে দেওয়ার হুমকি দিলেন।

পাকিস্তানের রাষ্ট্রপতি আসিফ আলি জারদারির পুত্র বিলাবলের দাবি, সিন্ধু পাকিস্তানের। পাকিস্তানেরই থাকবে। সিন্ধু নদীতে জলের প্রবাহ যদি বন্ধ হয়, রক্ত বইয়ে যাবে। পাকিস্তান পিপলস পার্টির চেয়ারম্যান আরও বলেন, ভারতের প্রধানমন্ত্রী মিথ্যা অভিযোগ করছেন। আমি সুককুরে দাঁড়িয়ে থাকব। এবং বলব, সিন্ধু আমাদের। আমাদেরই থাকবে। সিন্ধু নদীতে জল প্রবাহিত হবে। কিংবা তাদের রক্ত বইয়ে যাবে।

আরও পড়ুন: চাপে পড়ে পহেলগাঁও কাণ্ডে নিরপেক্ষ তদন্তের দাবি পাকিস্তানের

ইতিমধ্যে পাকিস্তানের বিরুদ্ধে পাঁচটি কঠোর সিদ্ধান্ত নিয়েছে ভারত। তার মধ্যে একটি হল, সিন্ধু জল চুক্তি স্থগিত। বৃহস্পতিবার আনুষ্ঠানিকভাবে পাকিস্তানকে এই বিষয়ে আধিকারিক পর্যায়ে জানিয়ে দেওয়া হয়েছে। ভারতের জল সম্পদ সচিব দেবশ্রী মুখোপাধ্যায় পাকিস্তানের সচিব সৈয়দ আলি মুর্তাজাকে এই বিষয়ে চিঠি দিয়ে জানিয়ে দিয়েছেন।